高启
中秋玩月张校理宅得南字
八月望夜天如蓝，海色卷雾山收岚。
玉盘元沉龙窟底，忽起万丈谁能探。
初来空中光尚湿，霜娥寒鬓风旂嵒。
人言一年此最好，金精水气秋相涵。
小星尽去大星在，芒角欲吐敢与参。
天将洗眼照下土，啖食肯纵妖蟆贪。
穿深窥暗不遗隙，罔两忌影逃岩嵌。
前年客中忆见之，家人怨别方喃喃。
荒山不知佳节至，垂首凭案寻书蟫。
但怪流辉入败户，油灯失焰留孤龛。
起行阴林不用炬，剥啄独叩峰西庵。
虬蛇乱踏心胆悸，怪影走石皆枫楠。
即呼道人共载酒，放舟直下夫容潭。
翻翻惊鹘落树杪，吹笛正和乌飞南。
今年在舍反寂寞，暗室困卧如僵蚕。
乾愁无端负良夜，月固不言我则惭。
人无贤愚竞玩赏，况我清景性所耽。
忽忆诸君隔河水，持被就宿聆高谈。
为呼老婢扫庭宇，一席盘饤梨与柑。
江城重闭万家寂，楼鼓近听才挝三。
空阶凄其觉露泫，虚牖窈窕疑烟含。
婆娑欲留月伴影，素鸾西下烦停骖。
明宵复出已难似，动别经岁嗟何堪。
尊前此月又此客，世所难遇心应谙。
关山几处未解兵，击柝不寐愁丁男。
南邻歌舞北邻哭，月虽同照异苦甘。
何人为我挥天戈，乾坤多难俱平戡。
行者得还居者乐，清光所及恩皆覃。
悬知此愿未易遂，忧来举盏从沉酣。
须臾众散晓虫急，古桂吹落自毵毵。